Τζούλια Αλεξανδράτου

Η Τζούλια Αλεξανδράτου (γενν. Γλυφάδα, 24 Νοεμβρίου 1985) είναι Ελληνίδα μοντέλο, τραγουδίστρια, παρουσιάστρια και πρώην ηθοποιός αισθησιακών ταινιών.

Έγινε γνωστή στο ευρύ κοινό από τη συμμετοχή της στον Διαγωνισμό Ομορφιάς του ANT1 το 2002, όπου σε ηλικία 16 ετών κατέκτησε τον τίτλο Miss Young. Ακολούθησε η εκ νέου συμμετοχή της στον ίδιο διαγωνισμό το 2006 όπου κέρδισε τον τίτλο Β' Star Hellas. Ακολούθησαν οι παρουσιάσεις τηλεοπτικών εκπομπών όπως «Megalicious Chart Live», «Music Bee» και «Με την Τζούλια», οι πρωταγωνιστικοί της ρόλοι στις κινηματογραφικές ταινίες «Ψυχραιμία» και «Οι Πόντιοι: New Generation», οι εμφανίσεις σε νυχτερινά μαγαζιά και φωτογραφίσεις-εξώφυλλα σε περιοδικά εντός και εκτός Ελλάδας. Το 2010 κυκλοφόρησε η πρώτη της ταινία ερωτικού περιεχομένου με τίτλο «Τζούλια Αλεξανδράτου - Το Απαγορευμένο».

Βιογραφία
Γεννήθηκε στις 24 Νοεμβρίου του 1985 στην Αθήνα όπου και μεγάλωσε. Ο πατέρας της, Ζήσιμος Αλεξανδράτος, είναι πολιτικός μηχανικός με καταγωγή από την Κεφαλονιά, ενώ η μητέρα της, Άλισον Χαντ-Αλεξανδράτου, είναι πρώην μοντέλο βρετανικής καταγωγής. Έχει μια αδερφή, την Άρτεμις Αλεξανδράτου (γεν. 1983), που είναι λαϊκή τραγουδίστρια. Από ηλικία μόλις ενός έτους ξεκίνησε να ασχολείται με το παιδικό modeling, παίρνοντας μέρος σε τηλεοπτικά διαφημιστικά ενώ από παιδική ηλικία ξεκίνησε να συμμετέχει και σε εκπομπές διαφημίζοντας παιδικά ρούχα.

Το 2002, σε ηλικία μόλις δεκαέξι ετών, δήλωσε συμμετοχή μέσω του πρακτορείου της στο Διαγωνισμό Ομορφιάς του ΑΝΤ1. Εκεί στις 9 Απριλίου 2002 κέρδισε τον τίτλο της Miss Young της χρονιάς ξεκινώντας και επίσημα την πορεία της ως μοντέλο, κάνοντας καμπάνιες και πασαρέλες γνωστών εταιριών. Τέσσερα χρόνια μετά και συγκεκριμένα στις 10 Απριλίου 2006, έλαβε ξανά μέρος στον ίδιο διαγωνισμό, κατακτώντας τον τίτλο της Αναπληρωματικής Star Hellas. Αμέσως μετά την συμμετοχή της στο διαγωνισμό, ξεκίνησε την συνεργασία της με το MEGA, παρουσιάζοντας το μουσικό πρόγραμμα «Megalicious Chart Live» στο πλευρό του Θέμη Γεωργαντά. Την ίδια περίοδο έκανε το ντεμπούτο της ως τραγουδίστρια, κυκλοφορώντας, μαζί με τον Ανδρέα Κωνσταντινίδη, το τραγούδι «Μόνο Για Σένα». Το καλοκαίρι του 2006 υπέγραψε συμβόλαιο συνεργασίας με το κανάλι ΑΝΤ1 και λίγους μήνες αργότερα ξεκίνησε να παρουσιάζει την μουσική εκπομπή «Music Bee». Τελικά η εκπομπή ολοκληρώθηκε μετά από μόλις τρία επεισόδια λόγω χαμηλών ποσοστών τηλεθέασης. Λίγο πριν τη λήξη του 2006 είχε φωτογραφηθεί ήδη για τα εξώφυλλα των περιοδικών Harper's Bazaar, Avanti, On-Off, V Men, Nitro, Ensquire, Celebrity και Εγώ.

Το 2007, ύστερα από πρόταση του Νίκου Περάκη, ανέλαβε πρωταγωνιστικό ρόλο στη μαύρη κωμωδία Ψυχραιμία κάνοντας έτσι το ντεμπούτο της στον κινηματογράφο. Εκεί υποδύθηκε την Αρετή Όουλσον, μία φοιτήτρια θεολογίας που συσχετίζεται με τον επιχειρηματία Αλέξανδρο Μάνδρακα, συμπρωταγωνιστώντας μεταξύ άλλων με τους Γιάννη Τσιμιτσέλη και Γιώργο Κιμούλη. Την ίδια χρονιά κυκλοφόρησε δύο τραγούδια: το «Βασίλισσα Της Πίστας» και «Στόχος Είναι Τα Λεφτά», το δεύτερο για τις ανάγκες της ταινίας που πρωταγωνιστούσε. Ως μοντέλο φωτογραφήθηκε για την ελληνική Vogue στο εξώφυλλο του Νοεμβρίου 2007 ενώ ακολούθησαν φωτογραφίσεις για τα εξώφυλλα των ανδρικών περιοδικών Playboy, Ensquire και Nitro.

Στις 3 Μαρτίου 2010 κυκλοφόρησε σε DVD η πρώτη της ταινία ερωτικού περιεχομένου, με τίτλο «Τζούλια Αλεξανδράτου - Το Απαγορευμένο». Η ταινία, στην οποία πρωταγωνίστησε με τον Γάλλο πορνοστάρ Ίαν Σκοτ, ξεπέρασε τις 200.000 πωλήσεις τις πρώτες τρεις μέρες της κυκλοφορίας της. Ενώ αρχικά η Αλεξανδράτου δήλωνε πως επρόκειτο για κλοπή προσωπικών της ερωτικών στιγμών, τελικά στις 17 Μαρτίου 2010, με συνέντευξη στην Τατιάνα Στεφανίδου, παραδέχτηκε ότι ήταν προϊόν συνεργασίας με την εταιρεία παραγωγής ερωτικών ταινιών «Sirina» του Δημήτρη Σειρηνάκη. Το θέμα προκάλεσε έντονες συζητήσεις στα ελληνικά ΜΜΕ, με δημοσιεύματα να συσχετίζουν ακόμη την κυκλοφορία της ταινίας με την υπογραφή του πρώτου μνημονίου της χώρας. Τη σεζόν 2010-2011 παρουσίασε το talk show «Με την Τζούλια» στο κανάλι EXTRA3 ενώ την ίδια περίοδο πρωταγωνίστησε στην κινηματογραφική κωμωδία του Όμηρου Ευστρατιάδη Οι Πόντιοι: New Generation αλλά και σε δεύτερη ταινία ερωτικού περιεχομένου. Συμμετείχε σε ακόμη τρεις ταινίες αυτού του είδους πριν αποσυρθεί οριστικά από τον χώρο το 2012. 

Μάνατζερ της υπήρξαν ο Ηλίας Ψινάκης (2006-2009) και ο Μένιος Φουρθιώτης (2009-2012). Μάλιστα με τον Φουρθιώτη, μετά την συνεργασία τους οδηγήθηκαν στις δικαστικές αίθουσες, ύστερα από μήνυση της Αλεξανδράτου που τον κατηγόρησε για κλοπή 200.000 ευρώ από το χρηματοκιβώτιό της.

Τον Νοέμβριο του 2016 κυκλοφόρησε, μαζί με τον Τάσο Ποτσέπη, το τραγούδι «Αγάπη Μόνο», το οποίο προβλήθηκε τηλεοπτικά στην εκπομπή «ΟΛΑ» του Θέμου Αναστασιάδη.

Τα τελευταία χρόνια έχει αποσυρθεί από τα φώτα της δημοσιότητας.

Προσωπική ζωή
Το 2012 ξεκίνησε τη σχέση της με τον επιχειρηματία Κριστιάν Καρπόζηλο. Τον Ιούνιο του 2013 παντρεύτηκαν στη Βιέννη όπου και ζούσαν μόνιμα. Τρία χρόνια αργότερα, έγινε γνωστός ο χωρισμός τους, με το διαζύγιο να εκδίδεται μέσα στο 2017.

Στις 6 Φεβρουαρίου 2023 γέννησε την κόρη της, Πάρις.

Παραπομπές

Κατηγορία:Ελληνίδες μοντέλα
Κατηγορία:Ελληνίδες τραγουδίστριες
Κατηγορία:Φωτομοντέλα
Κατηγορία:Ελληνίδες τηλεπαρουσιάστριες
Κατηγορία:Νικήτριες Σταρ Ελλάς
Κατηγορία:Ελληνίδες ηθοποιοί κινηματογράφου
Κατηγορία:Έλληνες ηθοποιοί πορνογραφικών ταινιών
Κατηγορία:Γυναίκες ηθοποιοί πορνογραφικών ταινίων